2สัปดาห์สรุปแก้พรบ.ร่วมทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — “ประดิษฐ์” หนุนแก้ พ.ร.บ.ร่วมทุนรัฐเอกชนเต็มสูบ คาด 12 สัปดาห์นี้รู้ผลดึงเอกชนร่วมทุน
นายประดิษฐ์ ภัทรประสิทธิ์ รมช.คลัง เปิดเผยว่า กระทรวงการคลังกำลังเร่งผลักดันการแก้ไขพระราชบัญญัติ (พ.ร.บ.) ว่าด้วยการให้เอกชนเข้าร่วมงานหรือดำเนินการในกิจการรัฐ พ.ศ. 2535 เนื่องจากที่ผ่านมา พ.ร.บ.ดังกล่าวส่งผลให้เกิดปัญหาด้านการขยายการลงทุน ทั้งในเรื่องของความล่าช้าในการพิจารณาโครงการที่ต้องผ่านขั้นตอนและมีความยุ่งยาก ซึ่งถือเป็นอุปสรรคที่สำคัญในการกระตุ้นให้เอกชนสนใจที่จะเข้ามาร่วมลงทุนกับภาครัฐ
รมช.คลัง กล่าวว่า ได้มีการพูดคุยในรายละเอียดของการแก้ไข พ.ร.บ.ดังกล่าวกันในระดับนโยบายแล้วว่าจะมีแนวทางในการดำเนินการอย่างไรและแก้ไขตรงจุดใดบ้าง ซึ่งคาดว่าน่าจะได้ข้อสรุปภายใน 12 สัปดาห์นี้
นายประดิษฐ์ กล่าวว่า การแก้ไขกฎหมาย พ.ร.บ.ร่วมทุน จะเป็นตัวขับเคลื่อนโครงการร่วมทุนระหว่างรัฐกับเอกชน (PPP) ในส่วนของวงเงินลงทุนซึ่งตาม พ.ร.บ.ร่วมทุนได้มีการกำหนดไว้ที่ 1,000 ล้านบาท จะเพิ่มเป็น 3,000 ล้านบาท ซึ่งยังไม่มีข้อสรุป ต้องดูให้สอดคล้องกับโครงการลงทุนต่างๆ ที่ค่อนข้างมีขนาดใหญ่และใช้วงเงินลงทุนมาก ซึ่งการขยายวงเงินลงทุนจะช่วยสร้างความเชื่อมั่น และดึงดูดใจนักลงทุนให้สนใจเข้ามาร่วมลงทุนกับภาครัฐมากขึ้น
สำหรับการสนับสนุนให้เอกชนเข้ามาร่วมลงทุนกับภาครัฐ (PPP) เป็นการลดการกู้ยืมเพื่อมาสนับสนุนโครงการลงทุนต่างๆ ซึ่งจะส่งผลดีไปถึงภาระหนี้สินของรัฐบาล โดยรัฐบาลก็ต้องผลักดันให้เอกชนเข้ามาร่วมลงทุน ไม่เฉพาะในโครงการลงทุนขนาดใหญ่ แต่รวมไปถึงโครงการลงทุนอื่นๆ เช่น การก่อสร้างที่พักอาศัยของข้าราชการ โรงพยาบาล รวมถึงการพัฒนาทรัพย์สินของรัฐให้เกิดประโยชน์มากขึ้น
นายประดิษฐ์ กล่าวว่า ประเทศไทยจะมีความมั่งคั่งทางเศรษฐกิจ ก็ด้วยการขยายการลงทุนโครงการลงทุนระหว่างภาครัฐและเอกชนในรูปแบบ PPP ซึ่งจะช่วยให้เราสามารถระดมเงินทุนได้อย่างมหาศาล และยังช่วยให้เราก้าวผ่านข้อจำกัดเรื่องงบประมาณด้านการลงทุนของประเทศและหลีกเลี่ยงความเสี่ยงของจำนวนหนี้ที่สูงเกินไป การลงทุนแบบ PPP จึงเป็นหนึ่งในเครื่องมือสำคัญที่มีความจำเป็นต่อการพัฒนาประเทศ